R 1, 16

Tešíme sa, že sme spolu na týchto Službách Božích, z blízka i zďaleka, aby sme si pripomenuli skvelé historické jubileum evanjelického cirkevného zboru Partizánska Ľupča, niekdajšieho kráľovského mesta na Liptove – Nemecká Ľupča. V kronikárskom zázname je uvedený rok 1525 ako rok, v ktorom sa v oboch tunajších rímskokatolíckych kostoloch slávila Večera Pánova luteránskym spôsobom a miestna komunita sa pod vedením farárov Gašpara Štítnického a ďalej Štefana Špettingera začala jednoznačne profilovať svojou vieroukou, liturgiou a praxou ako evanjelický cirkevný zbor.

Tieto Služby Božie sme chceli sláviť v radosti s domácimi viery, ktorým srdečne blahoželáme k jubileu. Zároveň sme túto príležitosť túžili poňať symbolicky a reprezentatívne – ako pripomenutie si faktu, že pred 500 rokmi prešla územím Slovenska vlna reformačného duchovného prebudenia, v ktorej sa začali formovať cirkevné zbory evanjelickej cirkvi.

Samozrejme, tieto cirkevné zbory a ich bohoslužby ani zďaleka nemali podobu našich dnešných cirkevných zborov a bohoslužieb, vyprofilovaných poltisícročím ďalšej histórie. Napriek tomu bolo jasné, že vzniká niečo nové a pritom biblicky a ekumenicky pôvodné.

Partizánska Ľupča v tejto chvíli všetky tieto miesta akoby reprezentuje. Pokladáme si ale za povinnosť veľmi stručne pripomenúť, čo vzácne sa dialo na iných miestach Slovenska. Spomeňme aspoň prvých desať rokov reformácie.

▪

Už pred Vianocami 1517, teda mesiac po Lutherovom verejnom vystúpení vo Wittenbergu, sa v Bardejove diskutovalo o jeho tézach proti zneužívaniu odpustkovej praxe.

V nasledujúcom roku 1518 Kremnica hlási vznik skupiny „schizmatikov“, teda osôb sympatizujúcich s Lutherovým učením. Od roku 1521 sa tam formuje cirkevný zbor okolo kazateľa Konrada Kordata.

V roku 1519 sú Lutherove myšlienky verejne prednášané v Banskej Bystrici a v roku 1520 sú Lutherove tézy prečítané učiteľom Tomášom Preisnerom z kazateľne v Ľubici, na Spiši.

V roku 1522 na rôznych miestach – oficiálnych i improvizovaných – v reformačnom duchu kážu a sú aj väznení farári Šimon Bernhardt, Konrád Kordatus, Ján Kysling, Wolfgang Schustel, Izaiáš Lang, Arnold Transylvanus, Juraj Leudišer, farári Ján, či Achatius. S úctou vyslovujeme mená týchto našich duchovných praotcov.

V rokoch 1523 a 24 prijíma uhorský snem už tvrdé, hrdelné tresty pre luteránov.

Ale v roku 1525 sa konajú prvé oficiálne evanjelické Služby Božie v Bardejove, v Nemeckej Ľupči, v banských mestách stredného Slovenska.

V roku 1527 vzniká evanjelické gymnázium v Bánovciach nad Bebravou a evanjelické učenie a prax sa naplno etabluje v regiónoch Bratislavy, Trenčína, Žiliny, na Gemeri, Spiši, Šariši a na Liptove.

V tom istom roku 1527 sú popravení prví dvaja po mene známi evanjelickí martýri: ľubietovský farár Nikolai a učiteľ Gregori.

Keď o tri roky na to, v r. 1530 bude v Augsburgu prednesené luteránske vyznanie viery – Augsburské vyznanie – na všetkých týchto miestach a na mnohých ďalších sa budú práve narodené evanjelické cirkevné zbory k tomuto vyznaniu hlásiť ako ku svoju erbu, symbolu, reprezentatívnemu vyjadreniu toho, čo pre evanjelikov znamená Boh, Kristus, viera, spása, cirkev, nový život z Krista a tak ďalej.

▪

Toľko pohľad na prvé desaťročie lutherovej reformácie na Slovensku. Niekto by mohol skepticky poznamenať: nepreháňajte a príliš to nepreduchovňujte. V šíriacej sa reformácii pramálo išlo o veľké otázky po Bohu. Išlo o politiku, svetský vplyv, cirkevné majetky, spoločenskú prestíž.

Áno, vo svete hriechu môže zdegenerovať každá vznešená myšlienka, úmysel a počínanie. Ani reformácia a jej sympatizanti neboli od týchto pokušení uchránení.

Ale sploštiť reformáciu iba na otázku biznisu s cirkevnými majetkami a politickým vplyvom jednoducho nezmyslom. Zároveň je to cynické zvulgarizovanie veľmi vzácnych vecí. Tak vzácnych, že si to myseľ takéhoto cynického komentátora nevie ani predstaviť.

Ktoré sú to? Sú dve: túžba ľudskej duše po Bohu a evanjelium, radostná zvesť o diele Ježiša Krista, ktoré je Božou odpoveďou na túto túžbu ľudskej duše.

▪

Spomíname tieto dve veci, ale hneď o nich treba povedať, že nie sú rovnocenné. Sledovať, v čom je medzi nimi rozdiel, je nesmierne poučné. Zároveň je to aj veľkou pointou reformácie.

Ľudská túžba po Bohu je faktom. Ale je faktom v istom zmysle slova divokým a nezriadeným. Človek cíti vo svojom srdci prázdnotu, hľadá Boha, pýta sa po pravde, po zmysle, po nádeji vo svojej konečnosti. Je ochotný urobiť doslova všetko, aby prežil osobné nasýtenie a napojenie.

Je schopný vášnivo sa ponárať do toho, čo ponúka tento svet a robiť pritom aj veci úplne amorálne, primitívne, sebadeštruktívne. Alebo je schopný použiť aj náboženstvo na to, aby získal istotu, že Boh je na jeho strane.

Stredoveké kresťanstvo ponúklo človeku akoby nekonečný rad nástrojov a možností, častokrát veľmi problematických, aby získal istotu, že spravil dosť na to, aby bol Boh na jeho strane.

Málokto sa rozhodol s takou vervou využiť všetky tieto prostriedky, ako mních, kňaz a teológ Martin Luther. A zároveň málokto odhalil ich prázdnotu a málokto zažil takú hlbokú frustráciu z toho, že ak Boh je svätý a Jeho nároky na nás sú absolútne, žiadna naša aktivita Mu neposkytuje dostatočný dôvod na to, aby bol na našej strane, ako práve Luther.

Je to hrozný paradox a hrozné zúfalstvo: človekova duša túži po Bohu, ale človek vo svojej aktivite robí množstvo vecí, ktoré mu Boha iba problematizujú, vzďaľujú a robia Ho jeho nepriateľom. Luther zažíval toto zúfalstvo duše, ktorá potrebuje Boha, ale vie, že Mu nedokáže zaplatiť.

▪

To bola teda prvá vec, smäd ľudskej duše. Druhou je evanjelium o slobodnej Božej milosti v Ježišovi Kristovi. Dobrá správa o tom, že v tejto konkrétnej osobe – Ježišovi a v drastickom dianí s Ním – v Jeho ukrižovaní – Boh človeku slobodne a zdarma dáva seba, slobodu z moci hriechu a smrti, večnosť, všetko.

Toto je najhorúcejším jadrom našej kresťanskej viery a pointou reformácie.

Teraz ale to najdôležitejšie, čo má dnes zaznieť: o evanjeliu sa nedá hovoriť ako iba do ďalšej náboženskej teórii, ktorú sa má nabifliť človek, túžiaci po Bohu.

Apoštol Pavel, človek, ktorý celý svoj život zasvätil neseniu evanjelia antickým ľuďom o evanjeliu povedal, že ono je „mocou Božou na spasenie každému veriacemu“.

V gréckom znení pasáže by sme našli slovo, ktoré nám mnoho hovorí: evanjelium je „dynamis“, sila, moc, ktorá pochádza od Boha, má teda akoby nadprirodzený pôvod a účinky. Nie sú iba vety novej náboženskej teórie. Je to moc, ktorá prebúdza a uzdravuje, dáva veci do pohybu a dokáže dať presne to, po čom človek túži: Boha, záchranu, večnosť.

Presne takúto skúsenosť s mocou evanjelia, ktorú zažíval v antickom svete Pavel, zažívali i naši predkovia v 16. storočí: zvesť o slobodnej Božej milosti v Ježišovi Kristovi, ktorú počuli od kazateľov, ktorí mali otvorené Písmo, bola mocou, ktorá ich viedla od sústredenia sa na vlastné náboženské a morálne výkony k totálnemu a radostnému spoliehaniu sa na platnosť Božieho diela v Ježišovi Kristovi.

Za šírením reformácie, prijímaním evanjelia, vznikom evanjelických cirkevných zborov a chuti žiť nový, biblicky autentický, evanjelický život, nebol žiaden kalkul, špekulácia, alebo pragmatické dôvody. Stretli sa dve vzácne veci. Smäd ľudských duší po Bohu, smäd, ktorý dokáže byť i divoký, nezriadený, ktorý dokáže konštruovať ilúzie Boha, a tiež končiť v ťažkých frustráciách z nenaplnenia, a evanjelium o slobodnej Božej milosti v Ježišovi Kristovi, ktoré má moc, ktoré dokáže človeka napojiť, nasýtiť a dať mu nový život.

Takto sa to dialo v antickom svete židov a pohanov. Takto sa to dialo v 16. storočí v Nemeckej Ľupči, po celom Slovensku. Takto sa to môže diať aj dnes, všade tam, kde je ohlasované evanjelium – ako reformační otcovia krásne hovorili – „čistotne kázané evanjelium“ o milujúcom Bohu, milostivo prijímajúcom a zachraňujúcom strateného človeka v Ježišovi Kristovi.

Tu v Partizánskej Ľupči, na Liptove, na Slovensku, v srbskej Vojvodine: žime z evanjelia a ohlasujme ho iným!